
Despre lipsa individualizării Anei Vogel din romanul 
eliadesc „Pe strada Mântuleasa” 


Motto: „Am terminat [Pe strada Mântuleasa] în «stilub pe care-l voiam şi care salvează întregul, 
pentru că prelungeşte şi «explică» întâmplările narate de Fărâmă prin gura şi interpretarea anchetatorilor /.../ 
..Mă întreb dacă Pe strada Mântuleasa ar putea pătrunde în țară /.../, text pe care, sunt sigur, foarte puțini îl 
vor înțelege în adânc (subl. lui Mircea Eliade, Jurnal, 4 şi 5.nov.1967). 


Pe 27 martie 1967 
Mircea Eliade îl sfătuia într- 
o scrisoare pe Vasile 
Posteucă (1912-1972) să nu- 
l sărbătorească la 
împlinirea celor 60 de ani 
în revista „Drum” (scoasă 
de poetul devenit doctor în 
filozofie cu o lucrare despre 
Rilke) pentru că „sute de 
ochi” [de foşti anchetatori 
ai temnițelor politice 
comuniste, experţi în 
lichidarea creațiilor 
culturale româneşti împreună cu creatorii acestora] atât 
aşteaptă: să găsească un pretext ca să-i îngoape de vii pe 
amândoi (v. corespondenţa dintre Mircea Eliade şi Vasile 
Posteucă publicată de Ion Filipciuc în „Convorbiri literare” 
nr.9/2001, p.8). În toamna aceluiaşi an, recitind 
Pe strada Mântuleasa pentru a scoate din ea 
un fragment pentru revista „Destin” a lui 
George Uscătescu, Eliade s-a lăsat prins în 
mrejele povestirii, continuând a o scrie, după 
o întrerupere de doisprezece ani. 

In Jurnal notează că pe 28 octombrie 
1967 a reluat manuscrisul ultimului text literar 
redactat în 1955 când încă era „liber” de 
servituți profesionale, pentru că n-ajunsese a 
trece Oceanul spre Lumea cea nouă a 
gloriosului său profesorat de la Chicago. 

În L'epreuve du Labyrinthe (entretiens 
avec Cl. H. Rocquet), Paris, 1978, este inserată 
o discuţie în marginea acestei cărți, considerată 
de critica europeană una dintre capodoperele 
literare ale scriitorului Mircea Eliade. De aici 
aflăm că ceea ce contează „este faptul că 
Fărâmă se face ascultat /.../ cititorul, ca de 
altfel şi poliţia, este sedus, fascinat. /.../. 
Suntem în universul nesecat al vechilor poveşti 
care ne încântă mereu” (trad. rom., Ed. Dacia, 
Cluj-Napoca, 1990, p.155). Pentru început, 
faimosul istoric al religiilor îl invitase pe [2 
Rocquet să rezume subiectul cărții mediatizată 
la Paris printr-un membru al Academiei 
Franceze (Marcel Brion) care a prezentat-o la 
televiziune (v. Handoca, Recitind „Pe strada 
Mântuleasa”, în rev. „Argeş”, mai 2012, p. 16), 
însuşi autorul volumului Le vieil homme et 
I'officier (Paris, 1977, 189 p.) fiind din 1970 
membru al Academiei Britanice, iar din 1977 
membru al Academiei „Royale de Belgique”, 
după ce, în 1976, primise la Sorbona titlul de 
„Doctor honoris causa”. 

În romanul lui Eliade scris şi publicat în 
româneşte (1968, Paris: Caietele inorogului) 
cu vreo nouă ani înainte de traducerea sa în 
franceză, teroarea polițienească din România 
aflată „sub ocupaţie bolşevică” (Vasile Băncilă) 
se declanşează fără a fi nevoie de motive 
întemeiate cât de cât. E suficientă confundarea 
unei persoane cu o alta purtând acelaşi nume. 
Poate că arestarea şi anchetarea fostului 
director de şcoală (numit semnificativ Fărâmă) 
ca urmare a acestui banal quiproquo, i-a făcut 
pe traducătorii francezi si englezi să modifice 
titlul în „Bătrânul şi ofițerul”, fără să-şi dea 
seama că, prin schimbarea de titlu, ei deplasează în mod 
neinspirat accentul asupra timpului istoric într-un roman 
prea puțin interesat de timpul istoric şi de monştrii pe care 
i-a făcut posibili. 

Sesizând „apariţia politicului transpus pe altă 
dimensiune” în scrierile literare ale prietenului său care-i 
trimisese în 1955 manuscrisul Nopţii de Sânziene, Vintilă 
Horia i-a reproşat în 1969 lui Eliade că ar fi acordat „prea 
multă umanitate” Anei Vogel, anchetatoarea din familia 
„monştrilor celor mai limitați la ură şi distrugere pe care i- 
a fătat acest secol darnic în teratologii” (Vintilă Horia către 
M. Eliade, 23 ian. 1969). Desigur, laureatul Premiului 

Goncourt nu avea de unde să afle că Mircea Eliade scrisese 
limpede şi hotărât că Ana Vogel, personaj „prea uman” 
pentru funcția de anchetator, nu are corespondent în 
realitate (rev. Argeş, mai 2012). În opinia lui Eliade, în cazul 
în care anchetatoarea Vogel ar fi avut vreun model, atunci 
autorul acestui personaj cu greu ar fi putut să ignore acele 
trăsături caracteristice sinistrei figuri politice pentru 
reabilitarea căreia s-a zbătut Leon Tismăneanu la finele 
deceniului cinci al secolului trecut. 

Cu delimitări atât de tranşante, Mircea Eliade lasă 
o singură posibilitate pentru înțelegerea personajului 
nefiresc de uman în postura sa de anchetator: Aceea de a 
o considera pe Ana Vogel drept simplu semn pentru ceva 
lipsit de individualitate. Un semn menit să ilustreze, cum 
scrie însuşi Eliade în jurnalul său, „scepticismul, cruzimea 
şi încrederea oarbă în automatizare, statistică şi tehnologie” 
(28 oct. 1967). 

Puterea politică descifrează poveştile lui Fărâmă în 
cifru politic, aşa cum aveau să descifreze după 1990 
„formatorii de opinie prefabricată” filozofia lui Noica, sau 
chiar scrierile literare şi ştiinţifice eliadeşti. Cei care dețin 
puterea „sînt incapabili să-şi închipuie că ar putea exista 
un sens în afara câmpului lor politic” (Mircea Eliade, 
Încercarea labirintului, 1990, p.155). Mitologia 
„Taţionalistă” a terorismului ideologic comunist, „mitologia 
oamenilor înarmați” (M. Eliade) cu cele mai noi cuceriri 
ştiinţifice în materie de tortură psihică şi fizică, ţine să 
interpreteze în cheie politică „ceea ce depăşeşte cu mult” 
cadrul ei strâmt (M.E). 


Demonismul puterii politice (care după 23 august 
1944 a dispus arestarea a sute de mii de oameni nevinovaţi) 
ignoră în mod voit omul ca om. Drept primă şi cea mai 
însemnată consecință a unei asemenea viziuni deformate 
asupra umanității, nu numai omului devenit sursă de 
contabilizare a numărului de voturi i se estompează 
trăsăturile până dispar cu totul, dar si deţinătorilor puterii, 
anchetatorilor de tipul Anei Vogel. 

Când Mircea Eliade preciza pe 21 mai 1969 că, în 
ciuda descrierii care ar face-o pe Ana Vogel oarecum 
asemănătoare cu una din figurile cele mai criminale din 
România ocupată de armata sovietică, el „nu face nici o 
aluzie” la Ana Pauker, se pare că avea perfectă dreptate. 
Călăii din toate vremurile au fost mereu înadins 
dezindividualizaţi, fiind considerati unelte. Dar şi cei care 
deţin controlul asupra unei lumi modelate astfel încât să 
reflecte disprețul lor față de individualitatea umană pe care 
nici n-o înțeleg şi nici nu vor s-o înțeleagă, s-au auto-mutilat. 
Ieşiţi din tiparele omenescului, au devenit nişte 
creaturi auto-castrate de dimensiunea spirituală. 
Ana Vogel nu are, pentru că nici nu poate avea, 
vreun model în realitate. Ea este total lipsită de 
individualitate. Este o funcţie într-un stat 
polițienesc, o anchetatoare, o unealtă a unei lumi 
deformate. 

Individualizarea, omul o capătă doar prin 
spirit. lar spiritul e tot ce poate fi mai străin şi 
mai de neînțeles pentru o Ana Vogel. 
Individualizat în romanul eliadesc este doar 
bătrânul director de şcoală care şi după treizeci 
de ani încă mai încerca să dezlege misterul unor 
dispariții din planul lumii fizice. El este copil şi 
bătrân în acelaşi timp, este cel prin care renaşte 
memoria (M. Eliade, Incercarea labirintului, 
p.156). 

Şi întrucât doar prin Fărâmă lumea se 
re-vrăjeşte, revelându-se cititorului poveştilor 
sale aspecte nebănuite ale existenței, putem 
presupune că adevăratul sens al titlului scrierii 
eliadeşti ar fi „drumul” sau „calea” către omul 
care dintotdeauna şi-a dorit să ajungă la 
mântuire. Altfel spus, să ajungă: PE STRADA 
MÂNTULEASA. Lumea anchetatorilor este 
lăsată în urmă de fărâma de om preocupat de 
esenţele care ţin de miezul de divinitate din sinea 
fiecăruia. 

După Mircea Eliade, acest roman ar fi 
„0 parabolă a omului fragil” (p.155). Fărâmă -— 
care vine de la „a fărâma”, a îmbucătăți, a 
micşora prin fărâmițare pentru a ajunge la 
„miez” (esență) - este „fragmentul” care „va 
supraviețui când cei puternici vor cădea” 
(Mircea Eliade, op. cit., p. 156). 

În anul în care termină de scris Pe strada 
Mântuleasa, revista „Prodromos” îi publică un 
text despre Dan Botta (1907-1958) din care 
decupăm în încheiere următorul fragment: Fiind 
tot atât de „entuziasmat de geniul popular 
românesc pe cât era de Racine sau de Proust”, 
Dan Botta „credea (alături de alți câțiva, printre 
care mă număram) că dacă o cultură îşi 
revelează conştient esențele - într-o creație 
poetică, într-o filozofie, într-o operă spirituală — 
devine prin însuşi acest concept o cultură 
majoră; chiar dacă, datorită limbii în care au 
fost exprimate, valorile ei literare nu se pot 
bucura de o circulaţie universală. De aici, pasiunea lui Dan 
Botta pentru esențe” (Mircea Eliade, text despre Dan Botta 
scris în 1960). 


Isabela VASILIU-SCRABA 


Notă: În excelenta sa carte despre Eliade, Petru Ursache 
desprinde un citat din prima ediţie a Nopţii de Sânziene (Paris, 
p. 311) în care Mircea Eliade evidențiază sterilitatea contactului 
permanent cu istoria aflată prin ştirile difuzate de mass-media 
care nu ne fac să „descoperim nimic care să merite să fie 
descoperit” (Camera Sambo, 2008, p. 113). 

